9/9/2018 ערב ראש השנה תשע"ט

לכבוד : **מזכיר הממשלה - מר צחי ברוורמן**

הנדון: **חברותי בועדה לאישור מינויים בכירים**

1. לפני מספר חודשים פנית אלי והצעת לי לקחת על עצמי תפקיד כחבר בועדה לאישור מינויים בכירים. לאחר ששקלתי בכובד ראש את הצעתך הסכמתי להירתם לאתגר החשוב ומינויי אושר בממשלה פה אחד.
2. מאז אישור המינוי בממשלה התחולל סביבו מחול שדים שהסתיים בשלב זה בדיון בבג"ץ בשבוע הקודם.
3. במשך למעלה מ-40 שנות שרותי בצה"ל, במשרד הבטחון ובמשרד ראש הממשלה צברתי **נכס אחד עיקרי והוא שמי הטוב**, לצד הישגי בהן אני גאה מאד, במשימות מגוונות שביצעתי לאורך השנים, שחלקן פורסם וחלקן לא יפורסם כנראה אף פעם.
4. שמחתי לראות ששופטי בג"ץ מצאו לנכון להדגיש שבאופן אישי **לא דבק בי שום רבב** "והפגם" היחיד שמעיב על מינויי הוא העובדה שתפקידי כראש המל"ל בפועל היה משרת אמון מטעם ראש הממשלה ולכן הוא מרמז על קרבתי אליו ועל היותי "עושה דברו", זאת במיוחד לאור העובדה כי גם מאז שסיימתי את תפקידי במל"ל הטיל עלי ראש הממשלה משימה לאומית נוספת (הטיפול בחוק השואה הפולני ביחד עם עו"ד צ'חנובר).
5. למרות האבסורד וחוסר ההגיון המוחלט בטיעונים אלו (עליו החלטתי לאחר התלבטות קשה לא להרחיב במכתב זה), אני מבקש ממך להציג בפני הממשלה את **בקשתי לשחרר אותי מהמינוי שקיבלתי**, על מנת לא לעכב מינויים חשובים שהועדה המכובדת אמורה לדון בהם בחודשים הקרובים.
6. אני מודה לראש הממשלה ולחברי הממשלה על האמון שנתנו בי ואני בטוח שתימצא הדרך בעתיד בה אמשיך לשרת את המדינה בנאמנות ובמסירות.
7. בברכה.

תא"ל (מיל.) פרופסור נגל יעקב